**Pressemeddelelse fra Bork Legeland**

Årets nyhed i Bork Legeland byder på en interaktiv legeplads for hele familien

Når Bork Legeland åbner for forårssæsonen lørdag den 29. marts, bliver det med en stor nyhed, der bringer teknologi og leg tættere sammen end nogensinde før. Valo Arena er et interaktivt mixed reality-spil for hele familien. Med Valo Arena tager Bork Legeland endnu et skridt i udviklingen af sjov og aktiv leg for alle aldre.

**Leg i en digital verden – uden briller eller controllers**

Med Valo Arena bliver du en del af spillet, så snart du træder ind i arenaen. Her kombineres avanceret teknologi med klassisk bevægelsesleg, og det betyder, at børn og voksne kan spille sammen uden brug af headsets eller controllers. Konceptet er skabt til at give en fælles og sjov oplevelse, hvor alle kan være med, uanset alder eller erfaring med computerspil.

”Vi glæder os til at præsentere en ny måde at lege på i Bork Legeland. Valo Arena kombinerer fysisk aktivitet med teknologi på en helt ny måde. Leg er vigtig for alle aldre, og det er noget vi har manglet i legelandet. ” fortæller Niels Peder Enggaard Poulsen, ejer af Bork Legeland.

**Spil, bevægelse og fællesskab**

Valo Arena tilbyder en række spil, der sikrer både grin og spænding. Spiludvalget opdateres løbende, så der altid er nye udfordringer at kaste sig over. Blandt de mest populære spil er:

Groundfall: En moderne udgave af den klassiske leg “The floor is made of lava”. Hop fra platform til platform og undgå at falde i den virtuelle lava.

Toywatch Island: Deltag i kampen mod legetøjsinvasionen – brug dine hænder og bevægelser til at forsvare øen.

RunwayZero: Test din hurtighed og reaktionsevne i et futuristisk kapløb fyldt med forhindringer.

Med mere end 20 spil i rotation er der altid nye oplevelser i vente, og Valo Arena byder på noget for både store og små.

**Åbning og sæsonstart**

Bork Legeland holder åbent hele vinterferien, men den officielle sæsonstart bliver den 29. marts, hvor Valo Arena indvies. Spillet er udviklet i samarbejde med finske Valo Motion og hollandske Eli Play.

**Om Bork Legeland**

Siden 2012 har Bork Legeland budt familier velkommen til leg og bevægelse på tværs af generationer. Legelandet, der er placeret i en ombygget bondegård, byder på 2500 m2 indendørs leg og 600 m2 udendørs legeplads. Her kan børn og voksne lege frit, udforske sjove aktiviteter og opleve samvær i trygge rammer.

Læs mere på [www.borklegeland.dk](http://www.borklegeland.dk).

Kontakt:  
Arne Enggaard Poulsen  
26 25 06 89